钦定古今图书集成/明伦汇编/氏族典/第387卷 > 李珙
## 钦定古今图书集成/明伦汇编/氏族典/第387卷 > 李珙

按《唐书丰王珙传》，珙已封为左卫大将军，帝至普安，
授珙武威都督、河西陇右安西北庭节度大使，珙不
行。广德初，吐蕃入京师，代宗幸陕，将军王怀忠劫诸
王西迎寇，遇郭子仪，怀忠曰：“上东迁，宗社无主，今仆
奉诸王西奔，以系天下望。公为元帅，惟所废置。”子仪
未对，珙辄曰：“公何如？”司马王延昌质责珙，子仪亦让
之，即护送行在所。帝赦不责。珙语不逊，群臣恐其乱，
请除之。乃赐薨。子佻为齐安王。